[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 14.1.2008

COM(2007) 368 окончателен/2

2007/0128 (COD)

CORRIGENDUM: ce document annule et remplace le COM(2007) 368 final du 28.6.2007. Concerne l'exposé des motifs des versions BG et RO.

Предложение за

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА

за изменение на Регламент (ЕО) № 1924/2006 относно хранителни и здравни претенции за храните

(представено от Комисията)

ОБЯСНИТЕЛЕН МЕМОРАНДУМ

Предложението се състои от две изменения — на член 14 и член 28 от Регламент (ЕО) № 1924/2006 на Европейския парламент и на Съвета относно хранителни и здравни претенции за храните. Целта му е да осигури адекватен преходен период за здравните претенции, отнасящи се до развитието и здравето на децата.

Подобни здравни претенции, както и други хранителни и здравни претенции, вече се използват на пазара на Общността. Хранителните претенции, използвани в държава-членка преди 1 януари 2006 г. в съответствие с приложимите към тях национални разпоредби и невключени в приложението към Регламент (ЕО) № 1924/2006, могат да продължат да бъдат използвани до три години след влизането в сила на регламента. Здравните претенции, различни от тези, отнасящи се до развитието и здравето на децата, също се ползват от преходните мерки, представени в член 28, параграфи 5 и 6 от настоящия регламент.

Регламент (ЕО) № 1924/2006 обаче в крайна сметка не предвижда подобни преходни мерки за претенциите, отнасящи се до развитието и здравето на децата. До това положение се стигна в следствие на различните изменения на регламента, приети по време на процедурата на съвместно взимане на решение. С цел гарантиране на по-добра защита на децата, беше решено претенциите, отнасящи се до тяхното развитие и здраве, да бъдат разглеждани в съответствие със същия режим както претенциите за намаляване риска от развитие на определено заболяване (режим на разрешаване). Тази промяна беше въведена с две изменения, състоящи се в добавянето на думите „претенциите, отнасящи се до развитието и здравето на децата“ към заглавието и първия параграф на член 14 от регламента, който урежда претенциите за намаляване риска от развитие на определено заболяване. Вследствие на това претенциите, отнасящи се до развитието и здравето на децата, се третират по същия начин както претенциите за намаляване риска от развитие на определено заболяване, за които не е предвиден преходен период в регламента, тъй като не са били разрешени съгласно правилата, приложими преди приемането на регламента.

Липсата на преходни мерки за претенциите, отнасящи се до развитието и здравето на децата, би предполагала, че считано от датата на прилагане на регламента (1 юли 2007 г.), предявяването на тези претенции няма да бъде разрешено за продукти, произведени след тази дата. Единствената съществуваща преходна мярка, приложима към претенциите, отнасящи се до развитието и здравето на децата, е уредена в член 28, параграф 1. Тя се отнася до продуктите, които ще бъдат пускани на пазара или етикетирани преди 1 юли 2007 г. Преходният период ще се прилага към продуктите, които физически са налични в търговската мрежа, или вече са етикетирани, но не и към продукти, произведени или дистрибутирани след тази дата. При изчерпването на наличностите ще настъпи прекъсване в снабдяването на пазара.

Затова се предлага да се предвидят преходни мерки за претенциите, отнасящи се до развитието и здравето на децата.

Подобен предходен период и процес на издаване на разрешение за претенциите, отнасящи се до развитието и здравето на децата, ще гарантира защитата на потребителската група, за която те са предназначени, и ще даде на стопанските субекти достатъчно време да гарантират гладък преход, в съответствие с разпоредбите на регламента.

Предложението няма отражение върху бюджета на Европейската общност.

2007/0128 (COD)

Предложение за

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА

за изменение на Регламент (ЕО) № 1924/2006 относно хранителни и здравни претенции за храните

ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

като взеха предвид Договора за създаване на Европейската общност, и по-специално член 95 от него,

като взеха предвид предложението на Комисията[1],

като взеха предвид становището на Европейския икономически и социален комитет[2],

като взеха предвид становището на Комитета на регионите[3],

в съответствие с процедурата, предвидена в член 251 от Договора[4],

като имат предвид, че:

1. Регламент (ЕО) № 1924/2006 на Европейския парламент и на Съвета относно хранителни и здравни претенции за храните установява правила за предявяването на претенции при етикетирането, представянето и рекламирането на храни.

2. Здравните претенции са забранени, освен ако не съответстват на общите и специфичните изисквания, установени с Регламент (ЕО) № 1924/2006 и не са включени във валидни за Общността списъци на разрешени здравни претенции. Списъците на здравни претенции предстои да бъдат съставени в съответствие с процедурите, описани в регламента. Следователно тези списъци няма да бъдат в сила на 1 юли 2007 г., началната дата на прилагането на регламента.

3. Поради тази причина Регламент (ЕО) № 1924/2006 предвижда преходни мерки за здравните претенции, с изключение на претенциите за намаляване риска от развитие на определено заболяване и претенциите, отнасящи се до развитието и здравето на децата.

4. По отношение на претенциите за намаляване риска от развитие на определено заболяване не беше необходима преходна мярка. Поради забраната на претенциите за предотвратяване, лечение и излекуване на болест от Директива 2000/13/ЕО и въвеждането на новата категория претенции за намаляване на риска от заболяване от Регламент № 1924/2006, продуктите с отбелязани върху тях такива претенции, следва да не са били предлагали на пазара на Общността.

5. Категорията претенции, отнасящи се до развитието и здравето на децата, беше въведена на много късен етап от процедурата за приемането на Регламент № 1924/2006, без да бъдат предвидени преходни мерки. Продукти, върху които са отбелязани такива претенции, обаче вече присъстват на пазара на Общността.

6. Следователно с цел да се избегнат пазарните сътресения е целесъобразно към претенциите, отнасящи се до развитието и здравето на децата, да се приложат същите преходни мерки, както към останалите здравни претенции.

7. Регламент (ЕО) № 1924/2006 следва да бъде съответно изменен,

ПРИЕХА НАСТОЯЩИЯ РЕГЛАМЕНТ:

Член 1

Регламент (ЕО) № 1924/2006 се изменя, както следва:

(1) В член 14 параграф 1 се заменя със следния текст:

'1. Въпреки разпоредбите на член 2, параграф 1, буква б) от Директива 2000/13/ЕО, следните претенции могат да се използват, когато са били разрешени в съответствие с процедурата, установена в членове 15, 16, 17 и 19 от настоящия регламент за включване в списъка, валиден за Общността, на подобни разрешени претенции, заедно с всички необходими условия за използването на тези претенции:

а) претенции за намаляване риска от развитие на определено заболяване,

б) претенциите, отнасящи се до развитието и здравето на децата.“

(2) В член 28, параграф 6 уводното изречение се заменя със следния текст:

„Здравни претенции, различни от посочените в член 13, параграф 1, буква а) и член 14, параграф 1, буква а), които са били използвани в съответствие с националните разпоредби преди датата на влизане в сила на настоящия регламент, подлежат на следното:“

Член 2

Настоящият регламент влиза в сила на 1 юли 2007 г.

Настоящият регламент е задължителен в своята цялост и се прилага пряко във всички държави-членки.

Съставено в Брюксел на [...] година.

За Европейския парламент За Съвета

Председател Председател

[1] ОВ С […], […], стр. […].

[2] ОВ С […], […], стр. […].

[3] ОВ С […], […], стр. […].

[4] ОВ С […], […], стр. […].